Har for første - og sidste gang prøvet Elgigantens collect@store. Her er, hvad der skete:
Skal på ferie og fandt ud af, at jeg ville have et nyt kamera. Gik ind på hjemmesiden, valgte et kamera, en taske og et ministativ. Gik til kassen og skulle så allerede betale der, selvom der står, at du skal betale, når du henter dine varer i butikken. Ikke noget problem tænkte jeg og betalte. Fik så straks tilsendt en ordrekvittering på e-mail som sagde, at dette er ikke en ordrebekræftigelse og med en beskrivelse af de 3 ting, jeg havde bestilt på en gang, delt op på forskellige ordrenumre. Mærkeligt! Fik så en sms næste formiddag om, at min vare var ankommet og klar til afhentning i det valgte varehus. Tager derud et par timer senere og så blev det for alvor underligt. Den venlige mand i vareudleveringen prøvede at finde mine varer, men kunne kun finde mit stativ. Det viste sig så, at min taske bliver sendt med posten til mit hjem, selv om jeg havde bestilt collect@store for alle mine varer og der var ingen spor af mit kamera. Til gengæld har de kun registret, at jeg har betalt for tasken + 39,- porto selvom alle 3 varer var i samme indkøbsvogn og collect@store skulle være gratis fragt. Nå, den venlige mand i udleveringen fortalte mig, at de havde mit kamera i en åbnet æske, da det havde været brugt til fremvisning men ellers helt nyt og ubrugt, med fuld garanti og med et par hundrede kr i rabat, hvilket jeg accepterede. Han hentede så en sælger, som gennem hele processen kun så på mig og talte til mig en gang, da han spurgte, om jeg havde memorycards til kameraet. At jeg fik 100,- i rabat, svarende til 3,5% fandt jeg først ud af, da jeg skulle betale ved kassen, selv om jeg spurgte ham om min rabat. Det svarede han ikke på,   men beholdt øjnene rettet mod sin computerskærm.
Elgiganten siger følgende om collect@store:
Med Collect@Store slipper du for at vente på levering eller betale fragtomkostninger. NEJ!! Med denne tjeneste, kan du bestille produktet på elgiganten.dk og hente, samt betale produktet i valgt butik, to timer efter bestilling. NEJ!! (Fik at vide i butikken, at du skal modtage en sms fra dem, før du kan hente dine varer om 2 timer i butikken)       Bestillinger, der foretages efter lukketid, kan hentes i varehuset dagen efter .MÅSKE!! Du behøver ikke at være usikker på, om varehuset har produktet, da du allerede har bestilt produktet. HVORFOR HAR DE SÅ IKKE VARERNE I BUTIKKEN!!  

Status: Har et udpakket kamera og et nyt stativ. Ved ikke, hvornår min taske kommer i nærmeste døgnpost Skal på ferie om et par dage, hvilket var grunden til at jeg valgte collect@store, så måske får jeg det aldrig, da jeg så ikke kan afhente det inden tidsfristen. Er spændt på at se, hvad der bliver trukket fra min konto og hvor mange gange.

Konklusion: Heldigvis er jeg rutineret i at købe på internettet og har aldrig oplevet noget så amatøragtigt før. Hvis dette havde været mit første forsøg med at handle på nettet, var der gået mange år, inden jeg havde prøvet det igen.

Opdatering: Har talt med Elgiganten i aften. Først skulle jeg lige forklare hele forløbet en gang til og så blev jeg tilbudt et værdibevis til mit næste køb. Næppe!! Forklarede hende, at jeg havde fået en sms om, at min taske kommer med posten i næste uge. Hun prøvede så at se, om jeg kunne hente en lignende taske i forretningen. Fortalt hende, at det skulle være på Amagerbrogade for at jeg kan nå det. De fandt så en anden taske, som var mindre, men som deres sælger mente, at mit kamera godt kunne klemmes ned. Jeg skulle tage mit kamera med og hvis det kunne være der, fik jeg tasken uden beregning. Fint nok! 10 min senere ringer hun så til mig og siger, at det ikke er på Amagerbrogade men på Nørrebrogade, at jeg kan hente tasken. Til de ikke-stedkendte kan jeg oplyse, at det tager ca. 1 time at køre frem og tilbage samt parkere og dertil kommer tidsforbrug i butikken, hvilket jeg ikke har tid til, da jeg skal pakke. Så det bliver heller ikke til noget!! Elgiganten oplyser, at det tager en uge for dem at få bragt varer fra den ene butik til den anden. Ikke så mærkeligt at tingene ikke fungerer!!!!
Afsluttende: Har brugt en time i butikken på Nørrebrogade, en halv time med kundeservice i telefonen og ingen taske, som de i øvrigt allerede har trukket penge fra min konto for. Jeg får sikkert en masse sms'er i næste uge, mens jeg er i udlandet og selv skal betale udlandstaksterne, om at jeg skal afhente min pakke! Jeg går lige forbi en lokal fotobutik med mit kamera i morgen og køber en taske til det og fastholder min anbefaling: HOLD JER LANGT VÆK FRA COLLECT@STORE